《之京师展墓》
宋代·晁补之

短辔驭羸马，驰驱曹济间。商飙折劲木，萧瑟道里寒。

况复慕所折，恻怆摧心肝。游子叹时迈，慈母怜衣单。

来时凭窗哭，五妹垂修鬟。季弟主菽粟，孺妻爨茅菅。

悼我无令人，莫奉堂上欢。岂无萱草诗，终日倚门阑。

念昔常独立，所闻诗礼难。我尚未成人，遭罹此忧患。

岁晏念坟墓，仳离百哀攒。何时奉灵车，辛苦向此还。

亲寡气力微，傍人祝加餐。愿言薄志节，苟生无形颜。

作者简介：晁补之（公元1053年—公元1110年），字无咎，号归来子，汉族，济州巨野（今属山东巨野县）人，北宋时期著名文学家。为“苏门四学士”（另有北宋诗人黄庭坚、秦观、张耒）之一。曾任吏部员外郎、礼部郎中。 工书画，能诗词，善属文。与张耒并称“晁张”。其散文语言凝练、流畅，风格近柳宗元。诗学陶渊明。其词格调豪爽，语言清秀晓畅，近苏轼。但其诗词流露出浓厚的消极归隐思想。著有《鸡肋集》、《晁氏琴趣外篇》等。